Konkurrencerådet vil melde Falck til Bagmandspolitiet

Virksomheder Eksklusivt for kunder

Opdateret klokken 16:18 - Konkurrencerådet oplyser, at det har meldt Falck til Bagmandspolitiet for at have misbrugt sin markedsposition til at presse konkurrenten Bios af markedet.



Det er seneste udvikling i en langstrakt sag, hvor hollandske Bios ville ind på markedet for ambulancedrift i Danmark. Bios vandt retten til at drive ambulancer i Region Syddanmark.



- Falcks strategi over for Bios bestod blandt andet af – i det skjulte - at formidle negative historier om Bios til presse og medarbejdere samt målrettet at påvirke de ambulancereddere, der overvejede job hos Bios.



- Strategien skulle forhindre, at redderne søgte til Bios. Samlet set gjorde Falcks adfærd det svært for Bios at rekruttere reddere, skriver formand for Konkurrencerådet Christian Schultz i meddelelsen.



Flere års misbrug



Misbruget af Falcks stilling er sket i 2014 til 2015 ifølge rådet.



Den intense kamp mellem de to selskaber endte med, at Bios ikke kunne leve op til kravene i den kontrakt, det havde indgået med Region Syddanmark. Selskabet gik efterfølgende konkurs.



- Virksomheder må selv sagt gerne forsøge at fastholde deres medarbejdere.



- Men når man som Falck udnytter sin dominerende position og igennem en række handlinger, der ligger uden for almindelig konkurrence på ydelser, søger at ekskludere en konkurrent, så er det i strid med konkurrenceloven, skriver Christian Schultz.



/ritzau/





Opdateres



